સેવાલિયા પાસેથી કારમાંથી 12.7 કિલો ચાંદી, rs 4 લાખ રોકડા સાથે 3 ઝડપાયા
નવગુજરાત સમય | Publish Date: Apr 10 2019 1:57PM
- ચેકપોસ્ટથી કાર ઝડપાઇ : ઓર્ડર હોવાથી ચાંદીને રાજકોટ ડીલીવરી કરવા જતાની કેફિયત
- આગામી લોકસભાની ચૂંટણી દરમિયાન કાયદો અને વ્યવસ્થા જળવાઇ રહે અને વિદેશી દારૂ તથા નાણાંની હેરાફેરી થતી રોકવા એસ.એસ.ટી. દ્વારા સમગ્ર જિલ્લાની ચેકપોસ્ટ ઉપર ચેકીંગ હાથ ધરવામાં આવી રહ્યું છે. જે અંતર્ગત સેવાલિયા મહીસાગર બ્રીજ ચેકપોસ્ટ પર સોમવાર રાત્રીના રાજસ્થાન પાસિંગની એક ઇનોવા ગાડીમાંથી એસ.એસ.ટી. ટીમે ૧૨.૭૮૮ કિલો ચાંદીના ચોરસા તથા ૪ લાખ રોકડા મળી કુલ રૂા. ૬.૪૬ લાખનો મુદ્દામાલ કબજે કર્યો હતો. આ સંદર્ભે પોલીસે ડ્રાયવર સહિત ત્રણ ઇસમોની પૂછપરછ કરતાં તેઓ સંતોષકારક જવાબ આપી શક્યા ન હતા.જે સંદર્ભે એસ.એસ.ટી.ટીમ દ્વારા સેવાલિયા પોલીસ મથકે ગુનો નોંધાવતા પોલીસે તપાસ હાથ ધરી છે.
લોકસભા ચૂંટણી માટે ફાળવેલી ખાસ એસ.એસ.ટી.ટીમના એક્ઝીક્યુટીવ મેજી.સંજયકુમાર રમણભાઇ મહેરા તથા એ.એસ.આઇ. તખતસિંહ તથા પોલીસ જવાનો સેવાલિયા જૂની ચેકપોસ્ટ ઉપર વાહન ચેકીંગમાં ફરજ ઉપર ઉભા હતા. તેઓ સોમવારે રાત્રીના વાહન ચેકીંગ કરતા હતા તે દરમિયાન ગોધરા તરફથી એક ઇનોવા કાર નં. આર.જે.૦૩યુ.એ.૩૧૦૫ આવતાં પોલીસે તેને ઉભી રખાવી હતી. પોલીસે કારની તલાસી લેતા પાછળની સીટની ખાલી સાઇડે એક ખાનું ખોલતાં ચાંદી રૂપાના ઓગાળેલ લંબચોરસ નાના-મોટા બે ગઠ્ઠા મળી આવ્યા હતા. આ ઉપરાંત રૂા. બે હજારના દરની ૨૦૦ ચલણી નોટો કિ.રૂા. ૪ લાખની મળી આવી હતી. આ સંદર્ભે એક્ઝી.મેજી.સંજયકુમારે કારમાં બેઠેલા ઇસમોની પૂછપરછ કરતાં તેઓએ પોતાનું નામ સત્યનારાયણ શંકરલાલ સોની (રહે.વાંસવાડા, રાજસ્થાન) રાજેશ મોહનલાલ સોની (રહે.રતલામ, મધ્યપ્રદેશ) તથા ડ્રાયવર રાજેન્દ્રકુમાર અમરભાઇ નીનામા (રહે.વાંસવાડા) હોવાનુ જણાવ્યું હતું. પોલીસે ચાંદીના ગઠ્ઠા બાબતે તથા રોકડ રકમ વિશે પૂછપરછ કરતાં તેઓ કોઇ સંતોષકારક જવાબ આપી શક્યા ન હતા.
જે સંદર્ભે સંજયકુમાર મહેરાએ સદર ઇસમો તથા મુદ્દામાલ સેવાલિયા પોલીસ મથકે લઇ ગયા હતા. પોલીસે સેવાલીયિના શૈલેષકુમાર ઠાકોરલાલ સોનીને બોલાવી ચાંદીનુ વજન કરાવતા ૧૨ કિલો ૮૭૭ ગ્રામ કિં.રૂા. ૨,૩૧,૭૮૬ હોવાનું જણાવ્યું હતું. આ ચાંદી અંગે તેઓએ કોઇ સંતોષકારક જવાબ આપ્યો ન હતો. દરમ્યાન પોલીસે રૂા.૨.૩૧.૭૮૬ની ચાંદી રૂા. ૪ લાખ રોકડા તથા મોબાઇલ નંગ ૨ કિ.રૂ.૧૫ હજાર મળી કુલ રૂા. ૬,૪૬,૭૮૬નો મુદ્દામાલ કબજે લીધો હતો. પોલીસે બન્ને સોનીઓની પૂછપરછ કરતાં તેને જૂના ચાંદીના દાગીના મેળવી તેને ઓગાળી રીફાઇન કરી ગઠ્ઠા બનાવી રાજકોટ ઘરેણાનો ઓર્ડર આપવા રાધે સિલ્વર જવેલર્સ ખાતે જઇ રહ્યા હોવાનું જણાવ્યું હતું. જ્યારે ઝડપાયેલા રોકડ નામા માટે દવાખાનાનું કારણ રજૂ કર્યું હતું. આ બનાવ સંદર્ભે પોલીસે વધુ તપાસ હાથ ધરી છે.